Predkladacia správa

Dňa 20. júla 2009 bola v Bratislave podpísaná Dohoda medzi vládou Slovenskej republiky, Úradom Vysokého komisára Organizácie Spojených národov pre utečencov a Medzinárodnou organizáciou pre migráciu o humanitárnom transfere utečencov, ktorí potrebujú medzinárodnú ochranu, cez Slovenskú republiku, na základe ktorej bol uskutočnený humanitárny transfer 98 palestínskych utečencov nachádzajúcich sa v Iraku, cez územie Slovenskej republiky do Spojených štátov amerických.

V nadväznosti na úspešnú realizáciu vyššie uvedeného humanitárneho transferu, bolo Ministerstvo vnútra Slovenskej republiky oslovené regionálnym zástupcom Regionálneho zastupiteľstva UNHCR pre strednú Európu p. Gottfriedom Koefnerom s návrhom na uzavretie novej dohody, upravujúcej humanitárny transfer utečencov a osôb pod ochranou cez územie Slovenskej republiky do tretích krajín. Uvedená potreba vyplynula najmä z existencie niekoľkých tisíc ďalších podobných prípadov utečencov a osôb pod ochranou, ktorí sa nachádzajú v ťažkých podmienkach a nevyhnutne potrebujú presídlenie do tretej krajiny. 

Na základe uvedeného boli v roku 2010 uskutočnené viaceré rokovania medzi zástupcami Úradu Vysokého komisára OSN pre utečencov (ďalej len „UNHCR“), Medzinárodnej organizácie pre migráciu (ďalej len „IOM“) a Ministerstva vnútra Slovenskej republiky s cieľom vypracovania novej dohody upravujúcej danú problematiku.

Výsledkom rokovaní bolo vypracovanie návrhu dohody, ktorého cieľom je stanoviť podmienky humanitárneho transferu utečencov a osôb pod ochranou UNHCR (prevažne rodín, resp. žien s deťmi) z krajiny ich dočasného pobytu, podmienky ich dočasného umiestnenia na území Slovenskej republiky v azylovom zariadení Ministerstva vnútra Slovenskej republiky v Humennom a ich následného presídlenia do tretích krajín. 

Na základe uvedenej dohody prijme vláda Slovenskej republiky 100 utečencov a osôb pod ochranou na obdobie šiestich mesiacov odo dňa ich vstupu na územie Slovenskej republiky. Dohoda pritom počíta aj s možnosťou predĺženia tohto obdobia o ďalších 6 mesiacov v súlade s jej ustanoveniami, ako aj s možnosťou priebežného dopĺňania tohto počtu v prípade odchodu niektorých utečencov a osôb pod ochranou do tretej krajiny. Celkový počet dočasne prijatých utečencov a osôb pod ochranou však nepresiahne 100 osôb v akomkoľvek čase ich dočasného umiestnenia na území Slovenskej republiky.

Návrh dohody upravuje najmä povinnosti UNHCR, IOM a vlády Slovenskej republiky pri zaobchádzaní s týmito osobami, v rámci ktorých stanovuje ich počet, miesto umiestnenia, ich právny status, potrebnú zdravotnú starostlivosť, poskytnutie sociálnych služieb, ich následnú prepravu, ako aj spôsob financovania aktivít predpokladaných touto dohodou. 

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 

Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi.

Návrh dohody má finančný vplyv na štátny rozpočet. Výdavky budú zabezpečené v rámci rozpočtovej kapitoly Ministerstva vnútra Slovenskej republiky na príslušný rozpočtový rok, bez dodatočných požiadaviek na štátny rozpočet.

	Materiál bol predložený na medzirezortné pripomienkové konanie na skrátený postup, aby vzhľadom na zložitú humanitárnu situáciu, v ktorej sa utečenci nachádzajú, mohol byť ich transfer uskutočnený v čo najkratšom možnom čase.

Materiál sa predkladá na rokovanie vlády SR bez rozporov.